# Vanhus- ja eläkeläisasioiden neuvottelukunta

**Aika** perjantai 31.5.2024 klo 10–12

**Paikka** Sosiaali- ja terveysministeriö, Meritullinkatu 8, kh. Innostamo / Teams

**Osallistujat** Puheenjohtaja Kari Uotila (x)

Varapuheenjohtaja Minna-Liisa Luoma, Terveyden ja hyvinvoinnin laitos (x)

Jäsenet Raija Hynynen, ympäristöministeriö (-) Irene Nummela, Kirkkohallitus (x) Eero Kivinen, Eläkkeensaajien Keskusliitto EKL ry (x) Irene Vuorisalo, Eläkeliitto ry (x) Maarit Kuikka, Kansallinen senioriliitto ry (x) Ulla-Maj Wideroos, Svenska pensionärsförbundet rf (x) Jan Koskimies, Eläkeläiset ry (-) Esa Jämsen, Helsingin yliopisto (x) Anni Lausvaara, Vanhustyön keskusliitto ry (-) Sari-Minna Tervonen, Omaishoitajaliitto ry (x) Sami Uotinen, Hyvinvointialueyhtiö Hyvil Oy (-) Anna Haverinen (x) Teams Pekka Paaermaa, sosiaali- ja terveysministeriö (-)

Sihteeri Emmi Äärynen, sosiaali- ja terveysministeriö (x)

Asiantuntijat Päivi Topo, vanhusasiavaltuutettu (x) Teams Liisa Siika-aho, sosiaali- ja terveysministeriö (x) Minna Lehmuskero, sosiaali- ja terveysministeriö (x)

1. **Kokouksen avaus ja edellisen kokouksen pöytäkirjan hyväksyminen**

Puheenjohtaja avasi kokouksen. Sihteeri Emmi Äärynen merkitsi ylös paikalla olijat.

Hyväksyttiin edellisen kokouksen pöytäkirja.

1. **Eläkkeellä olevien toimeentulo ja eläkeuudistus (Liisa Siika-aho ja Minna Lehmuskero)**

Eläkkeellä olevien toimeentulo

Sosiaali- ja terveysministeriön sosiaaliturva- ja vakuutusosaston osastopäällikkö Liisa Siika-aho ja ylimatemaatikko Minna Lehmuskero vierailivat kokouksessa kertomassa eläkkeellä olevien toimeentulosta ja eläkeuudistuksesta. Liisa toimii eläkeuudistusta valmistelevan työryhmän puheenjohtajana ja Minna sihteerinä.

Eläkeläisten määrä on kasvanut yli 1,5 miljoonaan. Eläkeläisten tärkein toimeentulon lähde on lakisääteinen eläke, jonka tehtävänä on säilyttää kohtuullinen toimeentulo eläkkeelle siirryttäessä ja estää köyhyys. Eläkeläisten toimeentulo on kokonaisuus, johon vaikuttavat tulojen ja varallisuuden ohella etenkin terveydentila, sosiaaliset suhteet ja asumiseen liittyvät asiat sekä suhtautuminen toimeentuloon. Eläkeläisten tulot suhteessa työssäkäyvien tuloihin ovat pysyneet ennallaan. Työskennellä voi ilman tulorajoja vanhuuseläkkeen, osittaisen vanhuuseläkkeen ja perhe-eläkkeen rinnalla. Työstä saadut ansiotulot eivät vaikuta maksussa olevan työeläkkeen määrään, mutta verotukseen sillä voi olla vaikutuksia. Myös työkyvyttömyyseläkkeen rinnalla voi tehdä töitä tiettyjen tulorajojen puitteissa. Työnteko eläkkeen rinnalla on lisääntynyt tasaisesti vuosien kuluessa: vanhuuseläkeläisistä joka viides käy töissä.

Keskusteltiin siitä, miten erityisesti yksinasuvat naiset ovat pienituloisimpia, koska nyt eläkkeellä olevista ikäluokista naiset ovat kantaneet paljon sosiaalista vastuuta perheistä, omista lapsistaan ja vanhemmistaan ja heidän eläkekertymänsä on jäänyt pieneksi. Myös matalammin koulutetuilla eläkekertymä on voinut jäädä koska, että eläkkeen karttuminen alkoi heidän työskennellessään vasta 23-vuotiaana ja palkkatulon vaikutus eläkkeeseen oli viimeisten työvuosien ansioilla eikä koko työuran ansioilla.

Lisäksi eläkeläisten toimeentulon tukena ovat erilaiset tuet, kuten eläkkeensaajan asumistuki, eläkettä saavan hoitotuki, toimeentulotuki ja Kela-korvaukset: reseptilääkkeiden, matkojen ja yksityisten terveyspalveluiden korvaukset. Keskusteltiin siitä, että lisäksi monet kunnat tarjoavat alennuksia palveluista tai ilmaista toimintaa eläkeläisille.

Keskusteltiin siitä, että nykyään aiempaa harvempi on varhaiseläkeläinen. Nykyään ainoa varhaiseläkkeen laji on työkyvyttömyyseläke. Työkyvyttömyyseläkeläisten profiili on muuttunut työuran loppupään sydän- ja verisuonisairauksien ja tuki- ja liikuntaelinsairauksien tyyppitapauksesta mielenterveyssyihin, jotka koskettavat myös nuoria. Pohdittiin, mikä vaikutus työuran pitenemisellä on mahdollisesti siihen, miten töissä jaksetaan viimeiset vuodet.

Eläkeläisten pienituloisuus on yhtä yleistä kuin koko väestössä, mutta eläkeläisten pienituloisuusaste vaihtelee koko väestöä enemmän. Eläkeikäisten ostovoima on Suomessa hieman EU-maiden keskiarvoa korkeampi. Merkityksellisiä asioita eläkeläisten toimeentulokokemuksille tulojen ja varallisuuden lisäksi ovat oma tai puolison terveydentila ja sen mahdollinen heikkeneminen, sosiaaliset suhteet, puolisolta, sukulaisilta ja tuttavilta saatu apu, asumiseen ja liikkumiseen liittyvät kulut ja suhtautuminen niukaksi koettuun toimeentuloon, näkemykset epäoikeudenmukaisuudesta eläketurvassa tai sen verotuksessa sekä erilaiset tavat sopeutua taloudelliseen tilanteeseen, esimerkiksi säästäväinen elämäntapa, omavaraisuus (marjastus, sienestys, kotipuutarha).

Lopuksi keskusteltiin siitä, miten yksinasuvien köyhyysriski on huolestuttava, koska ero on merkittävä kahdestaan asuviin. Keskusteltiin yhteisöllisen asumisen merkityksestä ja yksilöä korostavasta kulttuurista, jolla on varmasti osavaikutus siihen, että asutaan paljon yksin.

Eläkeuudistus

STM:n ja VM:n yhteisessä työryhmässä valmistellaan eläkeuudistusta hallitusohjelman kirjauksen perusteella. Työryhmän toimikausi on 18.10.2023-31.1.2025 ja työryhmän tavoitteena on selvittää tarvittavat konkreettiset työeläkejärjestelmän muutokset rahoituksellisen kestävyyden varmistamiseksi ja riittävän etuustason turvaamiseksi. Muutosten tulee vahvistaa julkista taloutta pitkällä aikavälillä noin 0,4 prosenttiyksiköllä suhteessa bruttokansantuotteeseen. Lisäksi selvitystyön tulee löytää keinot eläkevakuutusmaksutason pitkän aikavälin konkreettiseen vakauttamiseen, jossa työeläkejärjestelmä sopeutuu mahdollisiin shokkeihin sääntöpohjaisen vakautusjärjestelmän avulla. Työryhmän jäsenet STM:stä, VM:stä, EK:sta, KT:sta, SAK:sta, STTK:sta ja Akavasta. Pysyvä asiantuntija ETK:sta. Työryhmän tehtävänä on selvittää tarvittavat työeläkejärjestelmän muutokset edellä esitettyjen tavoitteiden mukaisesti. Työmarkkinakeskusjärjestöt ovat asettaneet 19.10.2023 lisäksi kaksikantaisen eläkeneuvotteluryhmän valmistelemaan ehdotusta. Toimien riittävyys suhteessa tavoitteisiin varmistetaan työryhmän työssä valtiovarainministeriön ja Eläketurvakeskuksen tekemillä arvioinneilla. Tarpeelliset toimet valmistellaan työryhmän työn perusteella tammikuun 2025 jälkeen hallituksen esityksen muotoon. Kevät 2024 on ollut pääosin tiedon keruuta selvitysten ja kuulemisten kautta. Sisältökysymyksinä uudistuksessa on työurien kehityksen arviointi (esimerkiksi edellisen eläkeuudistuksen eläkeikämuutosten tarkastelu), sijoitustoiminnan kehittäminen, keinot maksutason vakauttamiseen pitkällä aikavälillä, maksu ja etuudet.

Matala syntyvyys kasvattaa menoja vuoden 2050 jälkeen. Loppuosa menosta voidaan kattaa sijoitusten tuotolla. Varojen rooli korostuu kun menon ja maksun ero kasvaa. Syntyvyys on Suomessa ennätyksellisen alhaisella tasolla. Keskusteltiin laajasti syntyvyydestä, sen vaikutuksesta yhteiskuntaan muutenkin ja nuoren sukupolven huolesta ja siitä, ettei nähdä tulevaisuutta positiivisena.

Lopuksi keskusteltiin työryhmän työtavoista ja siitä, että eläkkeellä olevien kuuleminen työn kestäessä olisi tärkeää ja palautteena tuotiin esiin myös avoimempi tiedottaminen ja kommunikointi työryhmän työstä ja työn tuloksista ja vaiheista.

1. **Vanhusneuvostot – kuntien vanhusneuvostoista ikäneuvostoja? (Maarit Kuikka)**

Maarit Kuikka toi VANK:n keskusteltavaksi eläkeläisliittojen etujärjestö EETU ry:n keskustelussa olleen ehdotuksen alueellisten vanhusneuvostojen nimen muuttamisesta ikääntyneiden neuvostoksi. Ehdotusta kannatettiin ja vanhusasiavaltuutettu Päivi Topo toi esiin lainsäädännön päivitystarpeen muutenkin koskien terminologiaa ikääntyneisiin liittyen sekä toimintaedellytysten turvaamisen alueellisille neuvostoille. Ehdotuksesta koppia ottavat vanhusasiavaltuutettu ja EETU ry (Maarit Kuikka VANK:n jäsenistä).

1. **Mahdolliset muut asiat**

Loppuun Päivi Topo toi esiin sen, että vanhusasiavaltuutettu on julkaissut ensimmäisen [eduskuntakertomuksensa](https://vanhusasia.fi/documents/97611701/160155639/Vanhusasiavaltuutetun+kertomus+eduskunnalle+2024+(pdf).pdf/3e754ed6-d449-fefc-416d-a01275884c98/Vanhusasiavaltuutetun+kertomus+eduskunnalle+2024+(pdf).pdf?t=1712143972681), joka on parhaillaan [eduskunnassa käsittelyssä](https://www.eduskunta.fi/FI/vaski/KasittelytiedotValtiopaivaasia/Sivut/K_3+2024.aspx).

**Siirrettiin syksyn tuleva kokouksen ajankohtaa. Kokous pidetään 18.9.2024 klo 10–12 (aiemman klo 14–16 sijaan) sisäministeriön tiloissa osoitteessa Kirkkokatu 12, kh. Katariina (2. kerros).**

1. **Kokouksen päättäminen**

Päätettiin kokous.